যাদবপুরে আমার আপাত বাসস্থান থেকে ঢাকুরিয়া অনতি দূর। ‘মহাপ্রস্থানের পথে’র লেখক প্রবোধকুমার স্যানাল থাকতেন ঢাকুরিয়ায়। শীর্ষেন্দু মুখোপাধ্যায়ের শ্রেষ্ঠ গল্প সংকলনে ‘ট্যাঙ্কি সাফ’ নামে ভয়ঙ্কর গল্পটাতে বলা আছে ঢাকুরিয়ার জল ভালো না। সহজে চুল উঠে যায়। তার প্রমাণ হাতেনাতে পাওয়া যায় এখানকার অনেক দিনের বাসিন্দা অভিজিৎ মুখার্জিকে দেখলে। স্যার অ্যান্থনি হপকিন্সের মতো সাদা মুখ ও মাথা নিয়ে আমার জন্য অপেক্ষা করছেন ঢাকুরিয়ার মোড়ে। হারুকি মুরাকামির ‘সমুদ্রতটে কাফকা’র অনুবাদক অধ্যাপক অভিজিৎ মুখার্জি আর আমার অভিযান আজ পার্ক সার্কাসে।